La Resolució SLT/1429/2020, de 18 de juny, per la qual s'adopten mesures bàsiques de protecció i organitzatives per prevenir el risc de transmissió i afavorir la contenció de la infecció per SARS-CoV-2 estableix que en qualsevol activitat caldrà mantenir la distància mínima de seguretat (1,5 m entre persones i un espai interpersonal de 2,5 m2) i l'obligació de l'ús de mascaretes per a majors de 5 anys (recomanable de 3 a 5 anys).
Aquestes indicacions tenen caràcter d'exigència mínima i poden ser més restrictives si el tipus d'activitat així ho requereix.
Per tant, el límit en el nombre de persones que poden assajar o actuar juntes ve determinat per la viabilitat de mantenir aquestes mesures de seguretat en funció de l'espai de què es disposi.
Es podrà exceptuar del compliment d'aquestes mesures les persones que realitzin una activitat com a grup de convivència habitual.
Per tal de poder dur a terme les activitats que els són afins, amb caràcter excepcional i durant el període de represa, les associacions culturals i les entitats de cultura popular es regularan com a grups de convivència habitual.
Es considera grup de convivència habitual les persones que formen un grup estable com a membres d'una associació, entitat o colla i realitzen activitat de forma conjunta (assajos, formació, exhibició).
El límit de persones que poden formar part d'un mateix grup de convivència és de 20 persones (aquest valor màxim podrà ser reduït per les autoritats sanitàries en funció del tipus d'activitat i de la situació epidemiològica).
Perquè un grup o colla obtingui la consideració de grup de convivència habitual, caldrà que compleixi una de les condicions següents:
El Pla de represa del sector de la cultura popular i l'associacionisme cultural recomana que, sempre que sigui possible, es mantinguin les distàncies de seguretat i s'empri mascareta, d'acord amb allò establert a la Resolució SLT/1429/2020, de 18 de juny.
Tot i això, s'estableix que en les activitats en què això no sigui possible "es podrà exceptuar del compliment d'aquestes mesures les persones que realitzin una activitat com a grup de convivència habitual".
ATENCIÓ: La consideració de contacte físic en el Pla de Represa del sector de la Cultura Popular fa referència a un contacte físic inevitable, ocasional i no continuat, de manera que en certes ocasions no sigui possible mantenir la distància de seguretat.
En principi, les persones que participin en les activitats han de ser membres inscrits en l'associació o entitat.
S'accepta, no obstant això, en cas que sigui indispensable, la participació de persones alienes al grup, amb un límit numèric.
En el cas d'activitats sense contacte físic, les persones alienes al grup estable no podran superar el 20% de la totalitat del grup.
En el cas d'activitats amb contacte físic les persones alienes a l'associació caldrà que hagin superat amb èxit qualsevol de les proves de detecció de la COVID-19 homologades pel Departament de Salut i no podran superar el 10% de la totalitat del grup.
ATENCIÓ: En ambdós casos l'entitat organitzadora haurà de dur un registre de les persones participen en les activitats, així mateix com dels llocs i dates en què es duen a terme.
Pel que fa a la presència de públic, com a norma general, s'ha de garantir la distància física de seguretat d'1,5m entre persones i l'espai físic individual de 2,5 m2.
Aquestes distàncies es podran rebaixar sempre que:
Espais a l'aire lliure: S'estableixin espais sectoritzats, amb control de fluxos d'accés i sortida independents (no permeables entre si), que han de ser d'un màxim de 2.000 persones o fins a 3.000 persones quan se situïn en seients preassignats.
Espais tancats: S'estableixin espais sectoritzats, amb control de fluxos d'accés i sortida independents (no permeables entre si), que han de ser d'un màxim de 1.000 persones i fins a 2.000 persones quan se situen en seients preassignats.
ATENCIÓ: Cal tenir en compte que, en funció de l'evolució de la situació sanitària (nivell de control epidemiològic), poden establir-se mesures més restrictives sobre els aforaments en equipaments culturals per a determinades localitats.
En el següent enllaç trobareu la informació actualitzada sobre aquestes restriccions: https://web.gencat.cat/ca/activem/restriccions-territorials/
El Pla de represa del sector de la cultura popular i l'associacionisme cultural estableix la necessitat que les persones associades a una entitat rebin formació sobre les mesures de prevenció i seguretat per evitar la propagació de la Covid-19 (símptomes, vies de contagi, higiene de mans, mesures de distanciament físic, ventilació i desinfecció i altres mesures preventives).
A aquest efecte, es considera vàlid que la organització lliuri a les persones associades material (documentació tipus infografia) relacionada amb la Covid-19 amb informació sobre les mesures de seguretat establertes per les autoritats sanitàries i recollides en el Pla de represa del sector de la cultura popular i l'associacionisme cultural.
Per a l'elaboració d'aquest material, a més de les indicacions recollides en el Pla (especialment al punt 4.2 Mesures de protecció, de caire general, per a les persones associades ), us recomanem consultar el material disponible al Canal Salut https://canalsalut.gencat.cat/ca/inici, i més concretament aquell que trobareu a l'apartat Informació per a la ciutadania.
Tot i tractar-se d'una responsabilitat directa de l'entitat, des de la Direcció General de Cultura Popular i Associacionisme Cultural s'ha elaborat material que recull tota la informació actualitzada que afecta el sector per tal de donar suport complementari a federacions i entitats en aquesta formació.
En cas que alguna persona associada mostri simptomatologia compatible amb la COVID-19 o si sospita que en té el dia que hi ha programada alguna activitat, n'haurà d'informar l'entitat i quedar-se en quarantena al seu domicili.
Així mateix, cal que contacti el seu centre d'atenció primària de referència o truqui al 061 per tal que una persona professional avaluï la conveniència de sotmetre's a una prova PCR.
Mentre la persona no estigui diagnosticada de COVID-19 positiu, les altres persones associades podran continuar fent vida normal, segons el protocol actual, extremant les precaucions higièniques.
En cas que es confirmi un cas positiu, el centre sanitari durà a terme el seguiment de contactes i es prescriuran les quarantenes domiciliàries, si s'escau, d'acord amb les directrius establertes per les autoritats sanitàries.
EL Pla de represa del sector de la cultura popular i l'associacionisme cultural apel·la a la responsabilitat dels col·lectius i les persones a les quals s'adreça.
En aquest sentit, l'associació té la responsabilitat de dur un registre de les persones assistents a cada activitat, dins o fora dels grups de convivència habitual.
En l'annex al Pla s'ofereix un model de declaració responsable per a ús d'associacions i entitats.
Es tracta d'una eina per a gestionar els grups de convivència esmentats i la presència de persones alienes a l'entitat o públic.
En tot cas, la signatura d'aquesta declaració individual de responsabilitat és de caràcter voluntari.
Sí que és exigible, en canvi, els registre de persones que assisteixen a activitats i/o formen grups de convivència.
Aquesta mesura es indispensable per garantir la traçabilitat dels contactes en cas de presentar-se algun cas positiu.
Les condicions generals per a la represa al territori de Catalunya es recullen a la Resolució SLT/1429/2020, de 18 de juny.
S'hi determina que les mesures que preveu han de ser completades amb plans sectorials que cal aprovar d'acord amb el que preveu el Pla de transició del confinament, ratificat pel Govern el 25 d'abril de 2020.
Atès que correspon a la Generalitat la competència exclusiva en matèria de cultura, des del Departament de Cultura s'ha elaborat Pla de represa del sector de la cultura popular i l'associacionisme cultural, de compliment obligatori, tret quan en el mateix text s'especifiqui d'altra manera.
El document és fruit de la col·laboració amb les federacions que constitueixen el Consell de l'Associacionisme Cultural i de la interlocució amb altres agents culturals com els ens locals.
El Pla apel·la a la responsabilitat de col·lectius i les persones a les quals s'adreça i a la seva potestat d'establir altres mesures amb l'objectiu de vetllar per la salut pública.
En aquest sentit, federacions i entitats han elaborat guies i protocols que ofereixen recomanacions de gran utilitat per a cada àmbit (en cas de ser més restrictives que aquelles establertes per les autoritats, no són de compliment obligatori).
Així mateix, els equipament culturals han establerts protocols d'actuació.
En el cas de manifestacions festives a l'aire lliure, correspon als ajuntaments determinar la celebració de fires i festes majors, sens perjudici del compliment de totes les mesures de seguretat establertes amb caràcter general.
Correspon als ajuntaments i a l'administració de la Generalitat de Catalunya, en l'àmbit de les seves competències, les funcions de vigilància, inspecció i control de les mesures establertes.
ATENCIÓ: El Pla de represa del sector de la cultura popular i l'associacionisme cultural està sotmès a temporalitat i supeditat a les regulacions que puguin dictaminar les autoritats competents en funció de la situació epidemiològica i a les restriccions que puguin determinar les autoritats locals.